钦定古今图书集成/理学汇编/学行典/第078卷 > 明敖英慎言集训 > 《言贵婉》
## 钦定古今图书集成/理学汇编/学行典/第078卷 > 明敖英慎言集训 > 《言贵婉》

陈忠肃公与人议论，未尝面折，惟微示意以警之，人
多退省愧服。

《程子》曰：“大率言语，须是含蓄而有馀味。”

明道先生与门人讲论不合，则曰：“更有商量。”伊川则
直曰：“不然。”

薛文清公曰：“辞婉必能动人。”

晋文公欲伐卫，公子锄笑之，问其故。对曰：“臣笑臣邻
人也。”邻人有送其妻归家，道见桑妇，悦而与之语，顾
视其妻，已有人招之，公乃引师还，未至，已有伐其北
鄙者。

魏太祖欲易太子，问于贾诩，诩默然不对。太祖曰：“与
卿言而不答，何也？”诩曰：“适有所思，故不即对。”太祖曰：
“何思？”诩曰：“思袁本初、刘景升父子也。”太祖大笑，于是
太子遂定。

唐文德皇后既葬昭陵，太宗即苑中作层观以望之，
引魏徵同升。征熟视曰：“臣昏眊，不能见。”太宗指示之，
征曰：“臣以为陛下望献陵，若昭陵，则臣固见之矣。”太
宗恻然，遂毁观。

唐肃宗即位，李辅与张后谋，迁太上皇于西内。后山
人李唐见肃宗方抱幼女，谓唐曰：“朕念之，卿勿怪也。”
唐曰：“太上皇思见陛下，亦如陛下之念公主也。”肃宗
泫然泣下，然犹畏张后，不敢诣西内。

英曰：自公子锄以下四事，皆所谓言之婉者，真足以感动人心，而不费词说。然邻人之喻，非善绎思者莫易悟，若贾诩以下三事，庶几能拨动天理人情之机矣。《易》曰：“纳约自牖” ，岂诩等谓邪？